## Pravilnik o obliku i sadržaju očevidnika udruga uzgajivača uzgojno valjanih životinja

### NN 1/1998 (5.1.1998.), Pravilnik o obliku i sadržaju očevidnika udruga uzgajivača uzgojno valjanih životinja

# **MINISTARSTVO POLJOPRIVREDE I ŠUMARSTVA**

Na temelju članka 43. stavka 2. Zakona o stočarstvu ("Narodne novine"
broj 70/97) ministar poljoprivrede i šumarstva donosi

## **PRAVILNIK**

### **O OBLIKU I SADRŽAJU OČEVIDNIKA UDRUGA UZGAJIVAČA UZGOJNO VALJANIH ŽIVOTINJA**

Članak 1.

Ovim Pravilnikom uređuje se sadržaj i oblik očevidnika udruga, sadržaj
zahtjeva za izdavanje suglasnosti za bavljenje uzgojem uzgojno valjanih
životinja, način njegova podnošenja te način vođenja očevidnika tih udruga.

Članak 2.

Očevidnik udruga vodi se u Ministarstvu poljoprivrede i šumarstva (u
daljnjem tekstu: Ministarstvo) u pisanom obliku a može se voditi i na elektroničkom
računalu.

Uz očevidnik udruga vodi se i zbirka isprava udruga.

Članak 3.

Zbirka isprava udruga sastoji se od posebnog uloška za svaku udrugu.

Svaki uložak obilježava se upisanim brojem udruge.

Ulošci iz stavka 1. ovoga članka sadrže, za svaki upis posebno podatke
iz članka 4. ovoga Pravilnika.

Članak 4.

Očevidnik udruga sadrži slijedeće podatke:

1. broj udruge;

2. registarski broj dodijeljen udruzi pri upisu u registar udruga temeljem
Zakona o udrugama;

3. nadnevak upisa udruge;

4. nadnevak izdavanja suglasnosti za obavljanje djelatnosti uzgoja uzgojno
valjanih životinja;

5. naziv udruge i skraćeni naziv, ako ga ima;

6. sjedište (mjesto, ulica i broj);

7. djelokrug rada udruge;

8. broj članova pri osnivanju;

9. broj uzgojno valjanih životinja prema vrsti i pasmini na dan podnošenja
zahtjeva za suglasnost;

10. naziv uzgojnog programa koji je osnovica uzgojnog rada udruge;

11. imena stručnih djelatnika koji će obavljati uzgojno selekcijski
rad;

12. ime osobe ovlaštene za zastupanje (ime, prezime i svojstvo)

Članak 5.

Zbirka isprava vodi se za svaku udrugu koja ima suglasnost Ministarstva
izdanu sukladno odredbama Zakona o stočarstvu.

Na omotu zbirke isprava upisuje se naziv udruge, registarski broj udruge
pod kojim je upis obavljen te upisni broj.

Zbirka isprava sadrži: zahtjev za izdavanje suglasnosti bavljenja uzgojem
uzgojno valjanih životinja, uzgojni program koji udruga koristi u provedbi
uzgoja uzgojno valjanih životinja; ovjereni statut odnosno njegove izmjene
i dopune; zapisnik o radu i odlukama nadležnog tijela udruge; popis osnivača;
rješenje o upisu u registar udruga.

Članak 6.

Zahtjev za davanje prethodne suglasnosti za uzgoj uzgojno valjanih životinja
osnivači podnose Ministarstvu.

Podnositelj zahtjeva dužan je uz zahtjev priložiti sve dokaze koji su
navedeni u članku 4. točke 5., 6., 7., 8., 9., 11. i 12 ovoga Pravilnika,
primjerak uzgojnog programa, ovjerenog statuta odnosno njegove izmjene
i dopune, zapisnik o radu i odlukama nadležnog tijela udruge te popis osnivača.

Primjerak rješenja o upisu u registar udruga podnositelj zahtjeva je
dužan dostaviti osam dana nakon njegovog ishođenja.

Prilozi se podnose u izvorniku ili ovjerenoj preslici.

Članak 7.

Udruga je dužna prijaviti Ministarstvu promjenu: statuta; naziva; sjedišta;
djelatnosti, posebice one koja se odnosi na uzgoj uzgojno valjanih životinja;
imena osoba ovlaštenih za zastupanje; imena stručnih djelatnika koji obavljaju
uzgojno selekcijski rad; promjenu uzgojnog programa.

Kod prijave promjene iz stavka 1. ovoga članka udruga je dužna priložiti
dokaze o izvršenoj promjeni.

Članak 8.

Zbirka isprava ima trajnu vrijednost.

Podaci upisani u upisnik vođen elektronskim računalom upisuju se na
odgovarajući medij kao sigurnosna kopija nakon svake promjene upisnika.

Ovlaštena osoba zadužena za vođenje upisnika dužna je čuvati upisnik
i zbirke isprava na način da se zaštite od zloporabe, oštećenja i uništenja.

Članak 9.

Ovaj Pravilnik stupa na snagu osmog dana od dana objave u "Narodnim
novinama".

Klasa. 011-02/97-01/138
Urbroj: 525-02-97-01
Zagreb, 22. prosinca 1997.

Ministar
**mr. Zlatko Dominiković,** v. r.

Pravilnik, NN 1/1998-7